কোকৰাঝাৰ জিলাৰ গোসাইগাঁও মহকুমাৰ অসম-বংগ সীমান্তস্থিত জাৰাগুৰি উচ্চতৰ মাধ্যমিক বিদ্যালয় খেলপথাৰত বিটিআৰ শিক্ষা বিভাগৰ উদ্যোগত সোমবাৰে ছাত্ৰ-ছাত্ৰীসকলৰ কৰ্মজীৱনক লৈ এটা সভা অনুষ্ঠিত হয়। উক্ত সভাত বিটিআৰৰ মুখ্য কাৰ্যবাহী সদস্য প্ৰমোদ বড়োৱে ভাষণত কয় যে বিটিআৰৰ ৬.৩ আৰ্টিকলৰ ভিত্তিত বিটিআৰত প্ৰাদেশিকীকৰণৰ পৰা বাদ পৰা বিদ্যালয়-মহাবিদ্যালয়সমূহ বিধানসভা নিৰ্বাচনৰ পূৰ্বে নীতি-নিয়মৰ মাজেৰে প্ৰাদেশিকীকৰণৰ ব্যৱস্থা গ্ৰহণ কৰা হ'ব।
সভাত ছাত্ৰ-ছাত্ৰীসকলৰ সৈতে মত বিনিময়ো কৰে বিটিআৰ প্ৰধান প্ৰমোদ বড়োৱে। ছাত্র-ছাত্ৰী সকলৰ ভৱিষ্যত কৰ্মপন্থা বাস্তৱায়িত কৰাৰ বাবে বিটিআৰ চৰকাৰে প্ৰশিক্ষণৰ ব্যৱস্থা গ্ৰহণ কৰাৰ লগতে সকলো ধৰণৰ সহায় আগবঢ়াব বুলি বিটিআৰ প্ৰধানগৰাকীয়ে মত ব্যক্ত কৰে।
